2023 5 11
LT
Europos Sąjungos oficialusis leidinys
C 167/101 2022 m. lapkričio 24 d., ketvirtadienis
M. kadangi pagal Kataro baudžiamojo kodekso 285 straipsnį už nesantuokinius lytinius santykius, įskaitant tos pačios lyties asmenų santykius, baudžiama iki septynerių metų kalėjimo; kadangi, kaip pranešama, LGBTQ+ asmenų savavališki areštai grindžiami 2002 m. įstatymu Nr.
17 dėl bendruomenės apsaugos, pagal kurį, „Human Rights Watch“ duomenimis, leidžiama taikyti kardomąjį kalinimą nepateikus kaltinimų ar be teismo proceso iki šešių mėnesių, jei esama pagrįstų priežasčių manyti, kad kaltinamasis galėjo padaryti nusikaltimą, be kita ko, pažeisdamas visuomenės moralės normas, o dėl to dažnai buvo smurtaujama prieš LGBTQ+ asmenis; kadangi Kataro FIFA pasaulio futbolo čempionato ambasadorius pasidalijo viešu homofobiniu pareiškimu; kadangi septynios futbolo federacijos, įskaitant Europos federacijas, nusprendė, kad jų žaidėjai gali dėvėti vaivorykštės spalvų rankoraištį „OneLove“; kadangi, nepaisant to, FIFA nusprendė, kad žaidėjams gali būti išduota geltonoji kortelė arba jie gali būti pašalinti iš aikštelės už tai, kad dėvi tokį rankoraištį, nes tai tariamai yra politinis pareiškimas;
N. kadangi 2016 m. FIFA pasirašė JT verslo ir žmogaus teisių pagrindinius principus, pagal kuriuos FIFA įpareigojama susilaikyti nuo kišimosi į žmogaus teisių klausimus ir ištaisyti neigiamą savo veiklos poveikį žmogaus teisių srityje;
O. kadangi šiuo nesaugumo laikotarpiu, kai kyla didelių iššūkių taisyklėmis grindžiamai tarptautinei tvarkai Europoje ir Persijos įlankos regione, kai pasaulis susiduria su Rusijos agresijos prieš Ukrainą ir COVID-19 pandemijos padariniais, taip pat esant neatidėliotinai žaliosios ir skaitmeninės pertvarkos būtinybei, ES gali gauti daug naudos iš tvirtesnės ir labiau strateginės partnerystės su GGC ir jos valstybėmis narėmis, įskaitant Katarą; kadangi 2021 m. atkurti Kataro ir Saudo Arabijos, Jungtinių Arabų Emyratų, Bahreino ir Egipto diplomatiniai santykiai;
P. kadangi 2018 m. pasirašytame ES ir Kataro bendradarbiavimo susitarime numatyta politinių ir sektorinių konsultacijų abipusio intereso srityse sistema; kadangi Kataras yra svarbus ES partneris ir jo santykiai apima daugybę svarbių sričių; kadangi Katarui tenka pagrindinis vaidmuo įgyvendinant Europos energetinio saugumo strategiją; kadangi ES ir Kataro bendradarbiavimas labai suintensyvėjo ir 2022 m.
Dohoje buvo atidaryta ES delegacija; kadangi 2022 m. vasario mėn. Kataras buvo vienas iš JT Generalinės Asamblėjos rezoliucijos, kuria Rusija raginama pasitraukti iš Ukrainos, rėmėjų ir balsavo už rezoliucijas, kuriomis smerkiama Rusijos invazija į Ukrainą;
Q. kadangi ketvirtasis ES ir Kataro dialogas žmogaus teisių klausimais buvo surengtas 2022 m. rugsėjo 12 d.; kadangi dialogas žmogaus teisių klausimais yra itin svarbus bendradarbiavimo siekiant pažangos žmogaus teisių srityje elementas;
1.
apgailestauja dėl tūkstančių darbuotojų migrantų mirčių ir sužalojimų, kuriuos patyrė darbuotojai, kol buvo rengiamasi Pasaulio futbolo čempionatui; reiškia užuojautą šių darbuotojų giminėms ir reikalauja, kad už tai būtų atsakyta;
2. primygtinai ragina Katarą visapusiškai įgyvendinti savo naujus teisės aktus, kuriais apsaugomos darbuotojų teisės, ir panaikinti likusius kafalos rėmimo sistemos elementus, pvz., paslėptas nuobaudas darbuotojams;
3. pabrėžia, kad palaikydama santykius su Kataru ES yra įsipareigojusi remti žmogaus teises, įskaitant klausimus, iškeltus per FIFA pasaulio futbolo čempionatą; yra susirūpinęs dėl pranešimų, kad šimtai tūkstančių darbuotojų migrantų vis dar susiduria su diskriminaciniais įstatymais ir praktika Katare; apgailestauja, kad skaidrumo stygius ir akivaizdus atsakingo rizikos vertinimo trukumas lydėjo 2010 m. sprendimą FIFA Pasaulio čempionatą surengti Katare; primena savo seniai išsakytą nuomonę, kad korupcija FIFA viduje yra plačiai paplitusi, sisteminė ir giliai įsišaknijusi, ir toliau mano, kad ši organizacija labai pakenkė pasaulio futbolo įvaizdžiui sąžiningumo požiūriu, nepaisant bandymų ją reformuoti, pavyzdžiui, pradedant taikyti žmogaus teisių reikalavimus;
4. ragina valdžios institucijas, sporto federacijas ir organizacijas, suteikiant didžiųjų sporto renginių šeimininko statusą ir renkantis renginių rėmėjus, puoselėti universalias žmogaus teisių, demokratijos ir teisinės valstybės vertybes; prašo šiuo tikslu nustatyti aiškius kriterijus ir chartiją, kurioje būtų nustatytos tvirtos vertybės; ragina prieš organizuojant tokius svarbius sporto renginius ypatingą dėmesį skirti darbuotojų teisių apsaugai, lygybei ir nediskriminavimui, taip pat atlikti nepriklausomus ir patikimus poveikio aplinkai vertinimus;